ବ୍ରହ୍ମପୁର, ଅକ୍ଟୋବର ୮ (ଲୋକାଲ ୱାୟାର): କରୋନା ସଂକ୍ରମଣ ରୋକିବାରେ ଉଲ୍ଲେଖନୀୟ ସଫଳତା ପାଇଁ ଅକ୍ସଫୋର୍ଡ ବିଶ୍ୱବିଦ୍ୟାଳୟ, ଇଂଲଣ୍ଡର ପ୍ରଶଂସା ସାଉଟିଛି ଗଞ୍ଜାମ ଜିଲ୍ଲା ପ୍ରଶାସନ ।
ସରପଂଚମାନଙ୍କୁ କୋଭିଡ ପ୍ରବନ୍ଧନ ଦାୟିତ୍ୱ ପ୍ରଦାନ, ପରୀକ୍ଷଣ ଓ ଉପଯୁକ୍ତ ସ୍ୱାସ୍ଥ୍ୟ ସେବା ପପାଇଁ ଗାଁରେ କମିଟି ଗଠନ ଭଳି ପଦକ୍ଷେପ ଦ୍ୱାରା ଜିଲ୍ଲା ପ୍ରଶାସନ ଏହି ସଫଳତା ପାଇଛି ବୋଲି ମୁଖ୍ୟମନ୍ତ୍ରୀ କହିଛନ୍ତି ।
ଅକ୍ସଫୋର୍ଡ ବିଶ୍ୱବିଦ୍ୟାଳୟ ଓ ନର୍ଥ ଇଷ୍ଟର୍ଣ୍ଣ ବିଶ୍ୱବିଦ୍ୟାଳୟର ଗବେଷକମାନେ ୩୧୦ଟି ସହର ଓ ମହାନଗରରେ ଗବେଷଣା କରି ସଂକ୍ରମଣ ରୋକିବାରେ ଗଞ୍ଜାମ ମଡେଲ ବେଶ ସଫଳ ବୋଲି ମତ ଦେଇଛନ୍ତି ।
ସଂକ୍ରମଣ ରୋକିବା ପାଇଁ ଛୋଟ ଛୋଟ ସ୍ଥାନକୁ ଗୁରୁତ୍ୱ ଦେବା ଆବଶ୍ୟକ । ଓଡ଼ିଶାର ଗଞ୍ଜାମ ଓ ମହାରାଷ୍ଟ୍ରର ଧାରାଭି ଠାରୁ ଏହା ଶିଖିବା ଦରକାର ।
ଦିନେ ଏସବୁ ସ୍ଥାନରେ ହଜାର ହଜାର ସଂକ୍ରମିତ ଥିବା ବେଳେ ଏବେ ଏହି ସଂଖ୍ୟା ୨୦୦ରୁ କମକୁ ଖସି ଆସିଛି ବୋଲି ଗବେଷକମାନେ କହିଛନ୍ତି ।
ସଂକ୍ରମଣ ରୋକିବା ପାଇଁ ଗଞ୍ଜାମ ପ୍ରଶାସନ ତରଫରୁ ତୃଣମୂଳ ସ୍ତରର ଯୋଜନା କରି ଗୋଷ୍ଠୀ ନିୟୋଜନ ମାଧ୍ୟମରେ ପଂଚାୟତ ତଥା ବ୍ଲକ ୟୁନିଟ ଗଠନ କରି 'ମିଶନ ଜିରୋ ସକ୍ରିୟ ମାମଲା' ଆରମ୍ଭ ହୋଇଥିଲା । ହଜାରରେ ଅଧିକ ସ୍ୱେଚ୍ଛାସେବୀ ଅମାନିଆଙ୍କ ଉପରେ ନଜର ରଖିଥିଲେ ।
ପାଂଚଟି ଗାଁରେ ଆମ୍ବୁଲାନ୍ସ ରଖା ଯାଇଥିଲା । ଜିଲ୍ଲାର ପ୍ରଥମ ରୋଗୀ ମେ ୨ରେ ଚିହ୍ନଟ ହୋଇଥିଲେ । ଅଗଷ୍ଟରେ ଜିଲ୍ଲାର ପଜିଟିଭ ହାର ୫୯ ପ୍ରତିଶତରେ ପହଞ୍ଚିଥିଲା ।
ଏବେ ସୁସ୍ଥ ହାର ପ୍ରାୟ ୯୮ ପ୍ରତିଶତ ଥିବା ବେଳେ ଗୁରୁବାର ୩୮ ନୂଆ ମାମଲା ସହ ଜିଲ୍ଲାରେ ଆଉ ମାତ୍ର ୨୩୯ କରୋନା ସଂକ୍ରମିତ ଅଛନ୍ତି ।
